ด่วน! กลุ่มติดอาวุธบุกยิง “ปธน.เฮติ” ดับคาบ้านพัก – ภรรยาบาดเจ็บ
ด่วน! กลุ่มติดอาวุธบุกยิง “ปธน.เฮติ” ดับคาบ้านพัก ฟากภรรยาบาดเจ็บรักษาตัวในรพ.
7 ก.ค. 2564

สำนักข่าวต่างประเทศรายงาน ประธานาธิบดีโฌเวแนล โมอิส ผู้นำประเทศเฮติ ถูกลอบสังหารเสียชีวิตภายในบ้านพักส่วนตัว เมื่อเวลาประมาณ 01.00 น.ตามเวลาท้องถิ่น ด้าน นางมาร์ตีน โมอิส สุภาพสตรีหมายเลขหนึ่ง ได้รับบาดเจ็บกำลังพักรักษาตัวในโรงพยาบาล
ด้านรักษาการนายกรัฐมนตรีเฮติ แถลงว่า นายโฌเวแนล โมอิส ถูกลอบสังหารเมื่อวานนี้ โดยกลุ่มติดอาวุธที่ได้บุกเข้าไปยังบ้านพักของเขา พร้อมกับกล่าวประณามการโจมตีดังกล่าวว่าเป็นการกระทำที่ป่าเถื่อนและไร้มนุษยธรรม อย่างไรก็ดี สำนักงานตำรวจแห่งชาติของเฮติ และหน่วยงานอื่นๆของรัฐบาลยังคงสามารถควบคุมสถานการณ์ในขณะนี้
โดยการลอบสังหารครั้งนี้เกิดขึ้นหลังจากปัญหาความขัดแย้งทางการเมือง และภาวะไร้เสถียรภาพในเฮติในหลายเดือนที่ผ่านมา ซึ่งก่อนหน้านั้น ได้มีความพยายามลอบสังหารนายโฌเวแนล โมอิส มาแล้วเมื่อเดือนก.พ.ที่ผ่านมา รวมทั้งความพยายามรัฐประหารโค่นล้มรัฐบาลของเขา แต่ถูกสกัดเอาไว้ได้ทำให้แผนการล้มเหลว  ท่ามกลางการประท้วงเรียกร้องประธานาธิบดีเฮติลาออกจากตำแหน่ง ในขณะที่ผู้นำรายนี้หวังอยู่ในอำนาจต่อไปจนถึงเดือนกุมภาพันธ์ 2565
 